पाएं अपने शहर की ताज़ा ख़बरें और फ्री ई-पेपरडाउनलोड करें
अप्रैल महीने में जब कोरोना वायरस का संक्रमण तेजी से फैला तो एक बाद फिर प्रशासन को किल कोरोना अभियान की याद आई है। जबकि 15 दिन पहले ही जिलास्तरीय आपदा प्रबंधन समिति की बैठक में कोरोना संदिग्धों का घर-घर सर्वे कराए जाने की बात उठी थी। लेकिन तब प्रशासन ने इस ओर ध्यान नहीं दिया। वहीं अब आज 2 मई, रविवार से 9 मई, रविवार तक यह अभियान संपूर्ण जिले में चलाया जाएगा। इसके लिए शनिवार को जिला पंचायत के मुख्य कार्यपालन अधिकारी जेके जैन ने सभी जनपद पंचायत को आदेश जारी कर दिए हैं।
यहां बता दें कि जिले में अब तक सबसे ज्यादा 837 मरीज अप्रैल महीने में सामने आए हैं। वहीं घर घर सर्दी, खांसी, जुकाम और बुखार के मरीज हैं। ऐसे में कई लोग कोरोना के डर से अस्पताल में अपनी जांच कराने नहीं जा रहे, तो कुछ स्वयं को आइसोलेट न करते हुए घर के बाहर घूमकर संक्रमण फैला रहे हैं। यही कारण कि इस महीने में हर रोज 30 से 60 तक नए संक्रमित मिले। बावजूद प्रशासन ने ऐसे लोगों की स्क्रीनिंग नहीं कराई। लेकिन जब हालात हाथ से बाहर निकलते हुए नजर आए तो प्रशासन ने एक बार फिर किल कोरोना अभियान की शुरुआत की है।
कोरोना संक्रमितों से ज्यादा संदिग्धों को लग रही ऑक्सीजन
कोरोना संक्रमण की दूसरी लहर में ऑक्सीजन की खपत बढ़ गई है। खास बात तो यह है कि कोरोना संक्रमितों से ज्यादा संदिग्ध मरीजों को ऑक्सीजन लग रही है। वर्तमान में जिला अस्पताल में 124 मरीज ऐसे भर्ती है, जिन्हें ऑक्सीजन लगी हुई है। जबकि अस्पताल में ऑक्सीजन सपोर्ट के पलंगों की संख्या 120 है। वहीं ऑक्सीजन ले रहे मरीजों में कोविड के 21 है। वहीं संदिग्ध मरीज 103 है, जिन्हें भी ऑक्सीजन लगी हुई है।
837 संक्रमित मिले अप्रैल में। 26 संक्रमित मार्च में मिले थे। 863 कुल संक्रमित मिले 7 फरवरी से अब तक, 568 मरीज स्वस्थ होकर घर भी पहंुचे।
17 इलाके किए चिह्नित, 35 हजार लोगों की 9 दिन में हुई स्क्रीनिंग
इस महीने में सबसे ज्यादा नए मरीज शहरी क्षेत्र से सामने आए। ऐसे में स्वास्थ्य विभाग ने भिंड शहर के 17 ऐसे इलाके चिह्नित किए जहां हर रोज दो से ज्यादा नए संक्रमित मिल रहे थे। स्वास्थ्य विभाग की टीम ने पिछले 9 दिनों में इन इलाकों के 9 हजार 616 घरों में रह रहे 37 हजार 780 लोगों की स्क्रीनिंग की, जिसमें से 183 संदिग्धों को चिह्नित किया गया। साथ ही उन्हें दवाएं दी गई। वहीं 174 लोगों को होम आइसोलेट किया गया।
शहर के इन इलाकों में मिले सबसे ज्यादा कोरोना संक्रमित मरीज
शहर के वार्ड क्रमांक 25 यदुनाथ नगर, वार्ड 39 अटेर रोड, वार्ड क्रमांक 18, वार्ड क्रमांक 13 हाउसिंग कॉलोनी, वार्ड क्रमांक 34 देवनगर कॉलोनी, वार्ड क्रमांक 9 शास्त्री नगर बी ब्लॉक, वार्ड क्रमांक 35 इटावा रोड, वार्ड क्रमांक 2 नबादा बाग, वार्ड क्रमांक 27 मुन्ना सिंह वाली गली, वार्ड 7, वार्ड क्रमांक 3 मेहगांव, वार्ड क्रमांक 13 पोरसा रोड, वार्ड क्रमांक 15 कल्यापुरा रोड, वार्ड क्रमांक 15 गोहद, वार्ड क्रमांक 1 दबोह और वार्ड 9 दबोह में स्क्रीनिंग की गई।
आज से संपूर्ण जिले में चलेगा अभियान
^संक्रमण की रोकथाम के लिए एक बार फिर से किल कोरोना अभियान की शुरुआत की गई है। अभी शहरी क्षेत्र के 17 और चार गांव में जहां ज्यादा मरीज मिल रहे थे, वहां स्क्रीनिंग कराई थी। लेकिन कल से यह अभियान संपूर्ण जिले में चलाया जाएगा। - डॉ. अवधेश सोनी, जिला महामारी नियंत्रण अधिकारी, भिंड
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn